October 20, 2019, 20:59:30 PM
GoogleTagged: kultuurgroepe inligting die weet godsdiens lewe skeptic invloed hier wat
d24 verduideliking 152174688 mss hoe verskillende 57752919 komminikasie hierna dinasorus Sleutels tot 'n suksesvolle huwelik - Jou Gesin | Solidariteit WêreldJou Gesin | Solidariteit Wêreld
Tuis › Artikels › Sleutels tot 'n suksesvolle huwelik
Sleutels tot 'n suksesvolle huwelik
Die sprokies skep ʼn prentjie van ewige geluk wanneer die gelukkige paartjie dit uiteindelik tot by die kansel gemaak het. Daar word niks gemeld oor die harde werk wat die troue opvolg nie. Ons spandeer maklik duisende rande en verduur slapelose nagte om hierdie een dag perfek te laat uitdraai, maar wil daarna nie die harde werk doen wat dit verg om ʼn leeftyd van suksesvolle saamwees te kan geniet nie. Gelukkig is daar stappe wat ons kan doen om ons huwelike te verbeter, maak nie saak hoe lank terug ons trou aan mekaar beloof het nie.
Kommunikeer duidelik en gereeld. Wees eerlik oor hoe jy voel, maar dra dit met respek en liefde oor. ʼn Groot deel van effektiewe kommunikasie is die vermoë om sonder vooropgestelde idees te kan luister en te kan onderskei wat dit is wat jou gade waarlik wil hê of nodig het.
Maak seker dat jou geliefde weet dat jy dankbaar is om hom of haar in jou lewe te hê. Maak elk ʼn lang lys van eienskappe wat julle in mekaar waardeer en deel dit met mekaar. Hierdie oefening sal sommer nuwe lewe in julle verhouding blaas.
Maak tyd vir mekaar, en moenie die kinders saambring nie! Elke paartjie het tyd nodig waar hulle op mekaar kan fokus sonder enige onderbrekings.
Verstaan dat dit normaal is om nie oor alles saam te stem nie. Probeer om nie gefrustreerd en kwaad te word nie, maar luister na mekaar met oop harte en sonder skanse. In ʼn geval waar nie een van julle van opinie wil verander nie, is dit belangrik om mekaar halfpad te ontmoet. Steek julle trots in julle sakke en probeer om ʼn kompromis te bereik.
Leer om waarlik te vergewe. Almal maak foute en hierdie foute kan soms baie pyn en hartseer in ʼn huwelik veroorsaak. Julle sal slegs kan aanbeweeg as daar vergifnis is en albei besluit om nie meer die verlede op te haal nie.
Wanneer die pad rof raak, julle alles probeer het en julle steeds nie weet wat om te doen nie, is dit soms genoeg om net vas te byt en mekaar te ondersteun. Probleme het soms ʼn manier om hulleself op te los wanneer ons besluit om op ander dinge te fokus.
Geluk kom en gaan en gevoelens van verliefdheid is hoogs onbetroubaar. Suksesvolle paartjies leer om opsetlik dinge te doen wat geluk terugbring wanneer die lewe dit probeer wegsteel, en laat nie gevoelens toe om die sukses van hulle huwelik te laat ontspoor nie.
Verander jou huwelik deur jou gedagtes te verander. Wat jy van jou gade dink, het ʼn invloed op hoe jy hom sien en wat jy van hom gaan verwag. Neem dus beheer oor jou gedagtes, en kies positiewe denke.
Moenie jou huwelik en gade met ander mense en huwelike vergelyk nie. Fokus op wat julle het, lei julle huwelikstuin daagliks met liefde en respek nat, en sien hoe die gras waarop julle staan al groener onder julle voete word.
Gelukkige paartjies ontwikkel betekenisvolle innerlike konneksies. Wees oop om mekaar se individuele menings en perspektiewe te aanvaar en plek te maak vir die vervulling van julle albei se drome. Skep ook klein rituele wat uniek aan julle verhouding is. Drink byvoorbeeld elke aand ʼn koppie tee saam voordat julle gaan slaap.
Lees boeke, gaan vir huwelikberading, loop kursusse, vra raad; moenie jul huwelik afskryf voordat julle alle moontlike hulpbronne probeer het nie.
University of Rochester Medical Center: https://www.urmc.rochester.edu/encyclopedia/content.aspx?contenttypeid=1&contentid=4580
Focus on the Family: https://www.focusonthefamily.com/marriage/ten-secrets-to-a-successful-marriage/
Psych Central: https://psychcentral.com/blog/7-research-based-principles-for-making-marriage-work/